ru cs ky ky ky ky ky ky ky ky ky ky ky ky ky ky ky tt ru ky ky ru ru ru ru ky ky ky ky ky ky ru ru ru ru ru ky en ru
"Асман пресс", 12.03.09 - 7-бет: •
"Кыргыз элитасы" кечесинен кийинки ойлор...
Төлөгөн Касымбеков, жазуучу, Кыргыз эл баатыры:
- Бир столдо жалаң чыгармачыл адамдар олтурду. Эмгегиңерди жогору бааладым. Элита десе эле биз жакшы кийинип, фуршет болот деген кыязда барганбыз. Эки баланын тушоосун мага кестирип, уча тартылаарын билгенимде кичине даярданып алмак экем. Тушоосун кестирген балдарга белек бере албай калганыма ыңгайсыз абалда калдым. Кыргыз элитасынын башын бириктирген, консенсуска чакырган кече мен ойлогондон да жогорку деңгээлде өттү. Жылкы сойбосо дагы фуршет кылып, элдин эртеңи үчүн кыргыз элитасы биригип, улуу тумандын алдында ой бөлүшүшү керек. Силердин жакшы самаалыкты улантып кетишсе жакшы болмок.
Асия Сасыкбаева, "Интербилим" уюмунун жетекчиси:
- "Асман-пресс" гезитинин уюштурган кечесине барып, күтүлбөгөн окуяга туш болдум. Учурунда коррупционер, ишине татыксыз, кетсин деген адамдар менен бир столго олтуруп калып, тагдырдын тамашасын кара деп каткырып күлүп алдык. Негизи силердин гезит жакшы самаалыкты баштадыңар. Акчасы, колунда бийлиги бар адамдар да чакан коллектив уюштурган нерсени жасай алган эмес.
Болот Жанузаков, "Кут" партиясынын лидери:
- Муну бийлик да, оппозицияда орточул күчтөр да эчак эле уюштурушу керек эле. Тилекке каршы, алар уюштура алган жок. "Асман пресс" гезитинин эмгек жамааты башкалар жасай албаган, даай албаган мамлекеттик чоң ишти жасап койду. Бул иш көмүскөдө калбай бааланышы керек.
Каныбек Иманалиев, КР(С)Унун проректору:
- Мага абдан жакшы таасир калтырды. Мен ал жерге гезиттин бир жылдыгы деген ойдо баргам. Көрсө, кыргыздын элитасы чогулуптур. Сүйлөшүп, пикир алышып олтурдук. Мындай жолугушуулар керек экен деген ойдо калдым. Өкүнүчтүүсү, балдарым мектептен кетчү убагы болуп калып, бир саат эле олтуруп кетүүгө туура келди.
Курманбек Осмонов, коомдук ишмер:
- "Асман пресс" гезити уюштурган кыргыз элитасынын башын бириктирген кеченин "улуттук элита жана улуттук консенсус" деген лозунгу эле эмне деген сөзгө арзыйт. Эстүү адамдар маанисине түшүнсө эле болду. Баарынан кызыгы кече максатына жетип, эки жээктин өкүлдөрүнүн баары келип, сүйлөшүп, маектешишти. Ал жерде кыргыз элитасы саясатчы катары эмес, адам катары олтурушканы мага абдан жакты. Жакшы таасир калтырды. Кыргыз элитасын биримдикке чакырган ушундай жолушуулар да керек экен деген ойдо калдым.
Чолпонбек Абыкеев, Мамархивдин жетекчиси:
- Бул жаңы башталыш болду. "Элита" деген термин биздин коомдо буга чейин өзгөчө бөлүнүп деле кабыл алынчу эмес. СССРдин учурунда баардыгыбыз теңбиз деген саясатка үйрөтүп салышкан. Советтик идеологияны карай турган болсок, жөнөкөй адамдарга көбүрөөк көңүл бурулчу. Ошондуктан элита дегенге анча деле басым жасабай келгенбиз. Силер азыркы коомдо жоопкерчилик интеллигенция жана элитанын мойнунда экендигин бир аз болсо да алып чыга алдыңар. Бул жаңы иш, жаңы башталыш болгондон кийин албетте, кыйынчылыктар болгондур. Бирок, ар ким коомдо өз ордун табыш керек да.
Турсунбек Акун, КР акыйкатчысы:
- Бул жөрөлгөнү силер эмес, бийлик уюштурушу керек эле. "Асман пресс" гезити озуп чыгып, чакан коллективи менен мамлекеттик чоң иш жасады. Менимче, кыргыз элитасын чогулткан эмгегиңер мамлекет тарабынан бааланышы керек. Көп жерден ушул кече боюнча жакшы маанайдагы сөздөрдү угуп кубанып жатам.
► Бул айылда негизинен кыргыз гезиттери
электрондук тиркеме түрүндө жарыяланат.
► Архивге, емейлге жана редакцияга шилтемелер
ошол гезиттин башбарагында берилген.
► Жеке макала жарыялоого буйрутмалар кабыл алынат.
► На сайте публикуются в основном кыргызскоязычные газеты в виде электронных подшивок данных газет.
► Ссылки на архивы, емейл и данные о редакции
указаны на главной странице конкретной газеты.
► Принимаются заказы на публикацию частных статей.
Алган материалга шилтеме бериңиз!
◄ © J.Janyzak, Kyrgyzstan ►
Ссылки на взятые статьи обязательны!